નાની-નાની બાબતો વિશે વિચારવાથી મોટું પરિણામ મેળવી શકાય તેની સમજ આપતા પીએમ મોદીએ જણાવ્યું હતું કે કૃષિ કચરાને બાળી નાખવા કરતા કચરામાંથી કંચનનું સર્જન કરવાનું વિચારવું પડશે. ખળખળ વહેતા પાણીથી કૃષિ કરવાના વિચારને બદલે પ્રત્યેક બૂંદ દ્વારા વધુ પાક ઉત્પાદન વિશે વિચારવું પડશે. તેમણે પાણી અને પરિશ્રમના બચાવ ક્ષેત્રે વિચારવા કિસાનોને અનુરોધ કર્યો હતો. કૃષિ ઉત્પાદનમાં ગુણવત્તા અને સજીવ ખેતી આજના વિશ્વની માંગ છે એ દિશામાં આગળ ધપવા દેશભરના કિસાનોને આહવાન કરી વડાપ્રધાને ગુજરાતના આ બંને સેન્ટર ઓફ એક્સેલન્સને દેશભરના કિસાનો માટે પ્રેરણાસ્ત્રોત ગણાવ્યા હતા. ગુજરાત અને ઇઝરાયલ દેશની ભૌતિક સ્થિતિ લગભગ મળતી આવે છે તેનો ઉલ્લેખ કરતા પીએમ મોદીએ જણાવ્યું હતું કે રણ વિસ્તાર, પાણીનો અભાવ, ઓછી જમીન, ગરમ વાતાવરણ જેવી સમાન ભૌગોલિક સ્થિતિ વચ્ચે ભારત-ઇઝરાયલના સંબંધો દેશના વિકાસક્ષેત્રોમાં ખાસ કરીને કૃષિ વિકાસ ક્ષેત્રે મોટું પરિવર્તન લાવશે. પીએમ મોદીએ નેતન્યાહુ દંપતિનો ગુજરાતની મુલાકાત બદલ આભાર માન્યો હતો.